甲戌六月十四日月食過半七月十四日抵廣信月巖有感而作
作者：俞德鄰
朝代：宋

paragraphs: 昔聞月巖巖上月，無今無古無圓缺。
天無二日月有二，此豈鬼剔神剜出。
我從前月客帝京，月明忽苦蝦蟇精。
爾時見天會事發，誓取妖蟇膏寸鐵。
不知巖月當此時，上睹月食悲不悲。
我行過此三歎息，此月不食彼月食。
再拜山靈問川后，妖蟇到底受磔否。